Omnibus, etc., magister Odo, curie Senon. officialis, in Domino salutem. Noverint universi quod Hylarius Felisius, Willelmus ac Regnaudus, canonici altaris Sancti-Petri in ecclesia Sancti-Stephani Senon., Johannes de Roseto, carnifex, Garnerius de Trannis, Johannes de Trannis, nepos suus, et Robertus Moutons, in nostra presentia constituti, voluerunt et concesserunt unanimi et concordi assensu, ut tantum aque molendini eorum siti extra claustrum Senon., prope portam que appellatur porta defuncti Gylonis, de cetero decurrat, et meatum habeat libere et quiete per conductum subterraneum venerabilium et religiosorum Fratrum ordinis Sancti-Jacobi Senon., ad aisantiam eorumdem fratrum, quantum comprehendere poterit idem conductus, tali conditione adjecta quod iidem fratres, sicut ipsi promiserunt, in recompensatione illius aque, tantum aque de Vanna que fluet ad dictum molendinum, et per ipsum molendinum facient haberi quantum decurret in supradictum conductum. Verum, si a domino rege, vel ab alio quocumque illius recompensationis aquam de Vanna vel partem aque contingeret impediri: quocienscumque significaretur istud eisdem fratribus a dictis comparticipibus molendini vel ab aliquo eorum, dictus cessaret conductus donec de illo impedimento constaret. Et tunc, quando de illo constaret idem conductus cessare ex toto, donec ipsis comparticibus restitueretur aqua illa que impediretur, vel ad plenum eis satisfieret, ad estimationem bonorum vivorum, super dampnis et deperditis que ipsi haberent occasione impedimenti supradicti. Quod ut ratum sit et stabile, ad petitionem utriusque partis presentem cartulam sigilli nostri munimine fecimus roborari. Actum, anno Domini Mº CCº tricesimo-nono, mense januario.